
[bookmark: _Toc0]A Nemzetközi Büntetőbíróság és tisztviselői kapják a 2026-os Szaharov-díjat
A gondolatszabadságért járó Szaharov-díjat 2026-ban a Nemzetközi Büntetőbíróságnak és tisztviselőinek ítélte oda az Európai Parlament.
Roberta Metsola, az Európai Parlament elnöke a 2026. évi díjazott csütörtöki bejelentésekor a következőket mondta a strasbourgi ülésteremben: „Az Európai Unió a multilateralizmus és a nemzetközi intézmények tiszteletén alapul. Azzal, hogy a Szaharov-díjat a Nemzetközi Büntetőbíróságnak és tisztviselőinek ítéli oda, az Európai Parlament elismeri a Bíróság meghatározó munkáját a nemzetközi jog és az igazságosság érvényre juttatásában.”
A Nemzetközi Büntetőbíróság (NBB) feladata, hogy kivizsgálja a nemzetközi közösséget érintő legsúlyosabb bűncselekményekkel: népirtással, háborús bűncselekményekkel, emberiesség elleni bűncselekményekkel vagy agresszió bűntettével vádolt személyek ügyeit, és indokolt esetben bíróság elé állítsa őket.
A Bíróság kulcsfontosságú szerepet tölt be a büntetlenség elleni globális küzdelemben, és nemzetközi büntetőbíráskodása révén arra törekszik, hogy felelősségre vonja a bűncselekmények elkövetőit, valamint segítsen megelőzni a bűncselekmények megismétlődését. Végső fokon eljáró bíróságként a nemzeti igazságszolgáltatás kiegészítő fóruma. A Római Statútumnak nevezett nemzetközi szerződés által szabályozott szerv a világ első állandó nemzetközi büntetőbírósága.
A díj elismeri a Nemzetközi Büntetőbíróság munkáját, beleértve a nyomozásokat, a vádemeléseket, a tárgyalásokat, illetve az elfogatóparancsok kibocsátását vagy kiadásuk engedélyezését.
Az EU-nak védelmeznie kell a nemzetközi igazságszolgáltatási és elszámoltathatósági mechanizmusokat
A közös kül- és biztonságpolitika végrehajtásáról, valamint az emberi jogok és a demokrácia világbeli helyzetéről szóló 2025-ös éves jelentésekben az EP-képviselők mély aggodalmukat fejezték ki a Nemzetközi Büntetőbírósággal és annak ügyészeivel, bíráival, munkatársaival és partnereivel szembeni fokozódó fenyegetések kapcsán, valamint a 2025 óta – különösen az Egyesült Államok által – több hullámban ellenük bevezetett szankciók miatt, amelyek véleményük szerint a nemzetközi igazságszolgáltatási rendszer elleni súlyos támadásoknak minősülnek.
A képviselők többször is felszólították az Európai Bizottságot, hogy alkalmazzon úgynevezett „blokkoló intézkedéseket”, hogy megvédje a Bíróságnál dolgozó tisztviselőket a külső támadásoktól, és biztosítsa, hogy a szervezet teljesen függetlenül folytathassa tevékenységét. A blokkoló intézkedésekről szóló rendelet méretüktől és ágazatuktól függetlenül védi az európai gazdasági szereplőket azáltal, hogy az EU-n belül hatálytalanítja a külföldi bíróságok harmadik országok jogszabályain alapuló határozatait, és lehetővé teszi számukra, hogy jogi úton kártérítést igényeljenek a külföldi jogszabályok területen kívüli alkalmazásából fakadó kárukért.
A szóban forgó jelentésekben a képviselők üdvözölték, hogy az EU továbbra is pénzügyi támogatást nyújt a Nemzetközi Büntetőbíróságnak a nemzetközi igazságszolgáltatás számára különösen nehéz jelenlegi időszakban.
A Római Statútumnak valamennyi uniós tagállam részes fele, és mint ilyen köteles végrehajtani a Bíróság határozatait, hangsúlyozták a képviselők. Kiemelték továbbá, hogy a nemzetközi jog egyre nagyobb mértékű figyelmen kívül hagyása és a nemzetközi igazságügyi intézményekkel kapcsolatos viták átpolitizálása egzisztenciális fenyegetést jelent a szabályokon alapuló globális rendre nézve.
A Bíróság elnöke és több bírája 2025 és 2026 folyamán látogatást tett az Európai Parlament szakbizottságainál, ahol bemutatták a képviselőknek, milyen következményekkel járnak az amerikai szankciók feladataik végzésére és saját személyükre nézve.
Szaharov-díj a gondolat szabadságáért
Az Andrej Szaharov szovjet fizikusról és politikai disszidensről elnevezett Szaharov-díjat 1988-ban alapította az Európai Parlament. Évente ítéli oda azon egyének és szervezetek munkájának elismeréseként, akik védik az emberi és alapvető jogokat, ezen belül is a véleménynyilvánítás szabadságát, a kisebbségi jogokat, a nemzetközi jogot, valamint a demokráciát és a jogállamiságot.
A gondolatszabadságért járó Szaharov-díj ünnepélyes átadását 2026 decemberében rendezik a Parlament plenáris ülésén Strasbourgban.

